Túrakód: K010\_11 / Táv.: 56 km / Frissítve: 2019-01-28

Túranév: Szentes térsége / Gödény-halom #1

Leírás:

56 km-es túránk Magyarország és Közép-Európa legmagasabb kunhalmához, a Gödény-halomhoz vezet, mely feltehetően a rézkorból származik és temetkezési hely lehetett.
A halom, kurgán – mint arról méretei is tanúskodnak – bizonyára nagy tekintélyű, nagy hatalmú ember temetkezési helyéül szolgált.

Túránkra a Széchenyi liget kapujából indulunk *(úp.: 000iep)* a városközpont irányába *(K)* a Kurca felett átgurulva a kerékpárúton.
Rögtön az első körforgalomnál balra tartsunk *(É)*. Kisebb utcákon keresztül szeljük át a várost a központ forgalmának kikerülése érdekében. Kövessük a nyomvonalat az alábbi utcákon át: Tóth József u., *(jobbra)* Arany János u., Bajcsy-Zsilinszky u., *(vasútátjárón át)* Nagyhegyszéli út.
*(Választhatjuk a belvároson át vezető kerékpárutat is, de ez esetben nagyobb figyelemre lesz szükségünk a biztonságos átjutáshoz.)*

A vasúti átjárót követően, haladjunk a kerékpárút nyomvonalán, elhaladva a nagyhegyi városrész, valamint a Termál-tó mellett a 45-ös főúttal párhuzamosan. Közben több lehetőség kínálkozik vízkészletünk közkútról történő feltöltésére. Az utolsót az út túlsó oldalán, a 21,9 km szelvényében találjuk *(úp.: 003viz)*. A kerékpárút védettségét a Szentlászló telepnél el kell hagynunk *(19,7 km szelvény)*, hogy óvatosan átkeljünk a főút túlsó szélére. 770 m megtétele után a 19,9 km szelvényben jobbra *(K)* térjünk le a 4401 sz. útra Szarvas irányába, melyet a 28,7 km szelvényben kezdünk meg. Itt kisebb forgalommal és gyengébb, de kezelhető útminőséggel kell számolnunk. Ezt az utat egészen a 12,6 km szelvényig *(7,3 km)* kövessük.
De ne szaladjunk ennyire előre, közben több említést érdemlő látnivaló található.
24,8 km szelvényben jobbra, kelet felé tekintve látható az alföldi kunhalmok egyike, a Fekete-halom. Odébb, már a Cserebökényi pusztában *(Nemzeti Park)* bringázunk, mely egy rövid pihenőt is megérdemel. Itt bringánkat nyugvópontra helyezhetjük és beljebb sétálhatunk a füves területre. Én itt előszeretettel ülök/heverek le a fűbe egy almát elrágcsálni. Így azért mégiscsak más élményt nyújt, mint kerékpározás közben, ki-kitekintgetve. Közben elhaladunk Szentes-Belsőecser mellett, ahol Szentes és határának egyetlen középkori műemléke, az Ecseri Pusztatemplom romja található.
*(Megtekintését a visszavezető útra célszerű időzíteni opcionális lehetőségként, hisz még több kilométer és látnivaló vár ránk a nap során. Kihagyni azonban semmiképpen sem érdemes.)*

A 12,9 km szelvényben célszerű kitérőt tennünk *(1 km)* a Nemzeti Park területére *(úp.: 014elag)*! Jobbra *(DDK)* fordulva gyenge minőségű szilárd burkolatú úton tudunk bejutni egy ártézi kúthoz a vízkészlet feltöltésének érdekében. Közben beleolvadunk a pusztai tájba, amely a parlagi sas élőhelye is egyben. Rögtön az út elején jobbról egy idegenforgalmi tájékoztató tábláról szerezhetünk információkat ezekről a ragadozó madarakról *(úp.: 015info)*. Az úton beljebb hajtva a bal oldalon találjuk a kutat *(úp.: 016viz)* a K010o111 track-et követve. *(Aki vezetékes vízhez van szokva, az előbb kóstolja meg az itt felszínre törő ártézi vizet, mielőtt kiöntené a még meglévő készletét! Ez ugyanis némi termálos ízzel is rendelkezik, és nem hideg. Lehet, hogy a vegykezelt hálózati vízhez szokott ízlelőbimbóid tiltakozni fognak ellene.)*
Visszatérve a 4401 sz. útra, haladjunk tovább kb. 500 métert, hogy itt *(úp.: 017elag, 12,6 km szelvény)* balra *(ÉÉNY)*, az aszfaltozott leágazásra kanyarodva közelíthessünk célunk felé. 1,7 km-rel odébb, a kereszteződésben *(úp.: 018elag)* Veresháza területrészhez érünk, ahol néhány szórtan elhelyezkedő lakóépületet, mezőgazdasági telepet is találunk. A nekünk jobbra *(K)*, a buszmegálló mellett fellelhető kút lehet hasznos *(úp.: 019viz)*, melyből a mögötte látható kapcsolószekrény zöld gombjának megnyomásával lehet vizet fakasztani. *(Használatot követően, ne feledjük a piros gombot is „megbökni”!)*
Utunkat a kereszteződésből eredeti irányban *(É)* kell folytatnunk, de immár rövidesen földúton. Beljebb 020latv útpontnál, É-felé, kettő óra irányában már meg is pillanthatjuk a Gödény-halmot. A földutak „T” elágazásában érjük el, az ún. régi szentesi utat *(úp.:021elag)*. Itt jobbra fordulva *(ÉK)* guruljunk tovább, hogy a 9-es kilométerkő elhagyását követően, már viseltes szilárdburkolatú úton érkezzünk el túránk célállomásához és fordulópontjához *(úp.:026ford)*.
A területen *(Csongrád megye legészakibb pontján)* található a Gödény-halmi tanösvény *(jelenleg igen elhanyagoltan)*, melynek turisztikai információs táblái *(úp.: 022info, 025info)* részben még olvashatóak. Kopjafát is találunk, melyet 2008-ban állítottak *(úp.:024latv)*.
Érdemes a halom csúcsára is felküzdeni magunkat *(úp.: 023latv)* a környező panoráma megtekintése érdekében. *(A túra felkészülési időszakában mindenkinek ajánljuk a kapcsolt anyagok áttanulmányozását, mert enélkül lehet, hogy csak egy gazos földdombot látsz magad előtt, és nem érted, hogy miért is csábítottunk ide!)*
Ennek a helynek kisugárzása, szelleme van. Ez vagy megérint, vagy nem. Ha megérint, akkor érezni fogod. A történelmünk, az őseid, a múltunk egyik jelentős helye ez. Próbáld meg! Talán Te is érzed! Miért is ne! Ha nem, ne bosszankodj, hogy ide invitáltunk! Gurulj haza, és a következő túrádon ne kultikus jelleggel bíró helyet válassz! Bőven válogathatsz természeti-, vagy épített látványosságokat kínáló túrák közül is.

Ha sikerül magadba szívnod a hely bizsergető lüktetését, és a fellelhető információkat is átolvastad, ideje indulni! Hazafelé még akad látnivaló.
Az idefelé bejárt úton térünk vissza.
Közben a 4401-es sz. úton Szentes-Belsőecsert elérve lehetőségünk nyílik az Ecseri Pusztatemplom romjának megtekintésére.
*(Leágazás: 18,8 km szelvény, úp.: 027latv, track: K010o112)*
A romról idegenvezetést, tájékoztatót Móra Józseftől kérhetünk. Ő a hely ápolásának, megőrzésének kiemelkedő alakja, igazi lokálpatrióta. (*Előzetes időpontegyeztetés szükséges!
Elérhetősége: mobil: 30/382-0758 email: morajoska@gmail.com)*
*(Amennyiben módunkban áll és kerékpárunk fel van szerelve világítással, nagy élményt nyújt a romnál átélt naplemente is!)*
A Termál-tó partján ismét tehetünk kiegészítő kiruccanást a vízpartra bringázással *(1,2 km, track: K010o113)*.

Továbbhaladva, a városi szakaszon választhatjuk a központon átvezető lehetőséget is.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*